Ljóst er að þróun í ferðaþjónustu hefur töluverð áhrif á hagvaxtarhorfur næstu ára . Hagfræðideild Landsbankans birti á miðvikudag nýja hagspá fyrir árin 2019 - 2022 . Gerir deildin ráð fyrir að verg landsframleiðsla dragist saman um 0,4% á þessu ári en að horfur séu á hóflegum efnahagsbata á næstu árum og spáir deildin að hagvöxtur á næsta ári verði 2% , 2,2% árið 2021 og 2,6% árið 2022 . Spáin fyrir árið í ár er einu prósentustigi hærra en í spá bankans frá því í maí en aftur á móti lækkar hagvaxtarspá fyrir árið 2020 um hálft prósentustig og fyrir árið 2021 um 0,7% prósentustig . Óhætt er að segja að hagkerfið hafi tekið hressilega við sér á síðustu átta árum en hagvöxtur á tímabilinu hefur verið um 3,8% að meðaltali á ári . Að mati hagfræðideildarinnar markar árið í ár því tímamót þar sem útlit er fyrir að hagvaxtarskeiðið sé á enda . Þá er jafnframt bent á að samkvæmt nýjustu efnahagsgreiningu Alþjóðagjaldeyrissjóðsins sé útlit fyrir að hægja muni á hagvexti í um 90% af hagkerfum heimsins á árinu . Samdrátturinn hér á landi sé því hluti af kólnun efnahagsumsvifa í heiminum um þessar mundir . Þá er jafnframt bent á að í hagsögu Íslands hefur lokum hagvaxtarskeiða oft fylgt erfið aðlögunartímabil vegna þess ójafnvægis sem hefur byggst upp á góðærisárunum á undan en því sé þó ekki þannig farið í þetta skiptið . Staða fyrirtækja og heimila er góð ef horft er til eigna og skuldsetningar , kaupmáttur launa hefur aldrei verið meiri , Staða ríkissjóðs er sterk auk þess sem Seðlabankinn hefur byggt upp mjög myndarlegan óskuldsettan gjaldeyrisvarasjóð . Þá sé einnig enn afgangur af utanríkisviðskiptum auk þess sem verðbólga hafi einungis aukist lítillega þrátt fyrir töluverða veikingu krónunnar samfara áföllum í ferðaþjónustu og sjávarútvegi . Að mati hagfræðideildarinnar verður hóflegur efnahagsbati næstu ára studdur áfram af lágum en sjálfbærum vexti einkaneyslu , auknum opinberum fjárfestingum , vaxandi útflutningi og viðsnúningi í atvinnuvegafjárfestingu þegar fram í sækir . Aftur á móti er bent á að óvissa í spánni sé mikil , þá sérstaklega varðandi hagvaxtarhorfur sem snýr m.a. að óvissu um þróun í ferðaþjónustunni á næstu árum og þróun efnahagsmála í okkar helstu viðskiptalöndum . Þegar litið er yfir þær hagvaxtaspár sem hafa verið birtar á síðustu misserum ber þeim nær öllum saman um að lítillegur samdráttur verið í hagkerfinu á yfirstandandi ári en hóflegur vöxtur muni svo taka við á nýjan leik . Ein spá sker sig þó úr en Alþjóðagjaldeyrissjóðurinn gerir ráð fyrir 0,8% hagvexti á árinu í spá sinni sem birt var fyrr í mánuðinum . AGS lækkaði þó hagvaxtarhorfur fyrir Ísland um 0,9 prósentustig frá spá sinni frá því í apríl . Að meðaltali gera greinendur ráð fyrir 0,2% samdrætti á árinu en sé spá AGS tekin út fyrir sviga er meðaltalið samdráttur upp á 0,4% . Á næsta ári gera greinendur ráð fyrir hagvexti á bilinu 1% – 2,4% þar sem meðaltalið er 1,7% á meðan spár fyrir árið 2021 eru á bilinu 2,2% – 2,8% þar sem meðaltalið er 2,5% .